Pakuotės lapelis: informacija vartotojui

Lisa 2 mg/0,03 mg plėvele dengtos tabletės
dienogestas ir etinilestradiolis

Svarbūs dalykai, kuriuos reikia žinoti apie sudėtinius hormoninius kontraceptikus (SHK)
· Teisingai vartojant, tai yra vienas iš patikimiausių grįžtamojo poveikio kontracepcijos metodų.
· Sudėtiniai hormoniniai kontraceptikai šiek tiek didina kraujo krešulių venose ir arterijose riziką, ypač pirmaisiais metais arba vėl pradėjus juos vartoti po 4 savaičių arba ilgesnės pertraukos.
· Jeigu manote, kad Jums galbūt pasireiškė kraujo krešulio simptomų, būkite budrūs ir kreipkitės į gydytoją (žr. 2 skyriuje skyrelį „Kraujo krešuliai“).

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

	· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.



Apie ką rašoma šiame lapelyje?

1. Kas yra Lisa ir kam jis vartojamas
2. Kas žinotina prieš vartojant Lisa
3. Kaip vartoti Lisa
4. Galimas šautinis poveikis
5. Kaip laikyti Lisa
6. Pakuotės turinys ir kita informacija


1. Kas yra Lisa ir kam jis vartojamas

Lisa yra vaistas, vartojamas:
· norint apsisaugoti nuo nėštumo (kaip kontraceptinė tabletė);
· moterims vidutinio sunkumo paprastųjų spuogų gydymui po nesėkmingo gydymo vietinio poveikio arba geriamuoju antibiotiku, sutinkančioms vartoti kontraceptiką.

Lisa sudėtyje yra mažas moteriškų hormonų progesterono (dienogestas) ir estrogeno (etinilestradiolis) kiekis.

Kontraceptinės tabletės, kurių sudėtyje yra du hormonai, yra vadinamos sudėtinėmis tabletėmis arba kombinuotaisiais geriamaisiais kontraceptikais.

Geriamieji kontraceptikai yra labai veiksmingas šeimos planavimo metodas. Juos vartojant reguliariai (nepraleidžiant tablečių), pastojimo tikimybė yra labai maža.

Moterims, kurioms yra sustiprėjęs vyriškų lytinių hormonų poveikis, vadinamasis androgeninis poveikis sukelia paprastųjų spuogų atsiradimą ir vartojant Lisa tokie simptomai palengvėja.


2. Kas žinotina prieš vartojant Lisa

Bendros pastabos

Prieš pradėdamos vartoti Lisa, turite perskaityti 2 skyriuje pateikiamą informaciją apie kraujo krešulius. Ypač svarbu perskaityti apie kraujo krešulio susidarymo simptomus (žr. 2 skyriaus poskyrį „Kraujo krešuliai“).
Prieš pradedant Lisa vartojimą, gydytojas užduos klausimų apie Jūsų ir Jūsų kraujo giminaičių sveikatos istoriją. Be to, gydytojas išmatuos kraujospūdį ir, atsižvelgdamas į Jūsų situaciją, galbūt skirs papildomų tyrimų. 
Šiame pakuotės lapelyje yra aprašyta keletas situacijų, kurioms esant turėsite nutraukti Lisa vartojimą arba gali sumažėti Lisa patikimumas. Tais atvejais turėtumėte vengti lytinių santykių arba naudoti papildomą nehormoninį kontracepcijos metodą (pvz., prezervatyvą arba kitą barjerinį metodą). Negalima naudoti nevaisingų dienų skaičiavimo ar temperatūros matavimo metodų. Šie metodai gali būti nepatikimi, nes Lisa keičia kasmėnesinius kūno temperatūros kitimus ir gimdos kaklelio gleivių sudėtį.

Lisa, kaip ir kiti hormoniniai kontraceptikai, neapsaugo nuo ŽIV infekcijos (AIDS) ar kitų lytiniu keliu plintančių ligų.

[bookmark: _Hlk63236509]Dažniausiai paprastųjų spuogų sumažėja praėjus trims–šešiems gydymo mėnesiams, o po šešių mėnesių jų gali toliau mažėti. Turite aptarti su gydytoju būtinybę tęsti gydymą nuo trijų iki šešių mėnesių nuo gydymo pradžios ir reguliariai vėliau.

Lisa vartoti draudžiama
Jeigu Jums yra bent viena iš toliau išvardytų būklių, Lisa vartoti draudžiama. Jeigu Jums yra bent viena iš toliau išvardytų būklių, reikia pasakyti gydytojui. Gydytojas su Jumis aptars, koks būtų tinkamesnis kitas kontracepcijos metodas.

· Jeigu yra alergija etinilestradioliui, dienogestui arba bet kuriai pagalbinei šio vaisto medžiagai (jos išvardytos 6 skyriuje). Alergija gali pasireikšti, pvz., niežėjimu, išbėrimu ar patinimu;
· jeigu Jums yra (arba kada nors buvo) kraujo krešulys kojų (giliųjų venų trombozė, GVT), plaučių (plaučių embolija, PE) ar kitų organų kraujagyslėse;
· jeigu žinote, kad Jums yra sutrikimas, veikiantis kraujo krešėjimą, pvz., baltymo C trūkumas, baltymo S trūkumas, antitrombino III trūkumas, Leideno V faktorius arba antifosfolipidiniai antikūnai;
· jeigu Jums reikalinga operacija arba ilgą laiką nevaikštote (žr. skyrių „Kraujo krešuliai“);
· jeigu Jums kada nors buvo širdies priepuolis (miokardo infarktas) arba insultas;
· jeigu Jums yra (arba kada nors buvo) krūtinės angina (būklė, kuri sukelia sunkų krūtinės skausmą ir gali būti pirmasis širdies priepuolio [miokardo infarkto] požymis) arba praeinantysis smegenų išemijos priepuolis (PSIP – trumpalaikiai insulto simptomai);
· jeigu Jums yra bent viena iš toliau nurodytų ligų, galinčių didinti krešulio arterijose riziką:
· sunkus cukrinis diabetas su kraujagyslių pažeidimu;
· labai didelis kraujospūdis;
· labai didelis riebalų (cholesterolio arba trigliceridų) kiekis kraujyje;
· būklė, vadinama hiperhomocisteinemija;
· jeigu Jums būna (arba kada nors būdavo) tam tikro tipo migrena, vadinama „migrena su aura“;
· jeigu rūkote;
· jeigu yra arba buvo diagnozuotas navikas, kurį gali veikti lytiniai hormonai (pvz., krūtų ar lytinių organų navikas);
· jeigu yra ar buvo gerybinis ar piktybinis kepenų navikas;
· jeigu sergate arba kada nors sirgote kepenų ligomis, jeigu kepenų funkcijos rodikliai kraujyje nėra normos ribose (taip pat Dabino-Džonsono (Dubin-Johnson) ir Rotoro (Rotor) sindromo atvejais). Jeigu yra ar kada nors buvo kepenų navikų (gerybinių ar piktybinių);
· jeigu dėl nežinomų priežasčių pasireiškia kraujavimas iš makšties;
· jeigu esate arba galvojate, kad galite būti nėščia;
· jeigu sergate hepatitu C ir vartojate vaistų, kurių sudėtyje yra ombitasviro / paritapreviro / ritonaviro, dasabuviro, glekapreviro / pibrentasviro arba sofosbuviro / velpatasviro / voksilapreviro (taip pat žr. poskyrį „Kiti vaistai ir Lisa“).

Jeigu kuri nors paminėta būklė pirmą kartą pasireiškia vartojant kontraceptines tabletes, nedelsdama nutraukite jų vartojimą ir kreipkitės į gydytoją. Šiuo laikotarpiu naudokite kitą (nehormoninį) kontracepcijos metodą. Taip pat žr. skyrelį „Bendrosios pastabos“ toliau esančiame skyriuje.

Papildoma informacija ypatingoms vartotojų grupėms

Vaikams ir paaugliams
Lisa nėra skirtas vartoti moterims (mergaitėms), kurioms menstruacijos dar neprasidėjo.

Senyvoms pacientėms
Lisa nėra skirtas vartoti po menopauzės.

Sutrikusi kepenų funkcija
Jei sergate kepenų liga, Lisa vartoti draudžiama. Taip pat žr. skyrių „Lisa vartoti draudžiama“ ir „Įspėjimai ir atsargumo priemonės“.

Sutrikusi inkstų funkcija
Pasitarkite su gydytoju. Turimi duomenys nerodo, kad tokiu atveju reikėtų keisti Lisa vartojimą.

Įspėjimai ir atsargumo priemonės

Kada reikia imtis specialių atsargumo priemonių vartojant Lisa?

	Kada reikia kreiptis į gydytoją? 

Kreipkitės skubios medicininės pagalbos

-	jeigu pastebėjote galimų kraujo krešulio požymių, galinčių reikšti, kad Jums susidarė kraujo krešulys kojoje (t. y., giliųjų venų trombozė), kraujo krešulys plaučiuose (t. y., plaučių embolija), ištiko širdies priepuolis (miokardo infarktas) arba insultas (žr. toliau esantį skyrelį „Kraujo krešulys (trombozė)“).

Šio sunkaus šalutinio poveikio simptomai aprašyti skyrelyje „Kaip atpažinti kraujo krešulį“.




Jeigu kontraceptines tabletes vartoja moteris, kuriai kartu yra bet kuri iš toliau išvardytų būklių, ją gali reikėti atidžiau stebėti.

Jeigu Jums tinka bent viena iš toliau nurodytų būklių, pasakykite gydytojui.
Jeigu tokia būklė pasireiškia arba pasunkėja vartojant Lisa, taip pat reikia pasakyti gydytojui.
· Jeigu rūkote;
· jeigu sergate cukriniu diabetu;
· jeigu turite antsvorio;
· jeigu sergate hipertenzija;
· jeigu sergate Krono liga arba opiniu kolitu (lėtine uždegimine žarnyno liga);
· jeigu sergate sistemine raudonąja vilklige (SRV – liga, veikiančia natūralią organizmo apsaugos sistemą);
· jeigu Jums yra hemolizinis ureminis sindromas (HUS – inkstų nepakankamumą sukeliantis kraujo krešėjimo sutrikimas);
· jeigu sergate pjautuvo pavidalo ląstelių anemija (paveldima raudonųjų kraujo ląstelių liga);
· jeigu Jūsų kraujyje yra padidėjusi riebalų koncentracija kraujyje (hipertrigliceridemija) arba teigiama šios būklės šeimos anamnezė. Hipertrigliceridemija yra susijusi su padidėjusia pankreatito (kasos uždegimo) išsivystymo rizika;
· jeigu Jums reikalinga operacija arba ilgą laiką nevaikštote (žr. skyrių „Kraujo krešuliai“);
· jeigu Jūs ką tik gimdėte, Jums yra padidėjusi kraujo krešulių rizika. Turite paklausti gydytojo, po kiek laiko po gimdymo galėsite pradėti vartoti Lisa;
· jeigu Jums yra poodinių venų uždegimas (paviršinis tromboflebitas);
· jeigu Jūsų venos mazguotos ir išsiplėtusios;
· jeigu sergate su vožtuvais susijusia širdies liga arba yra širdies ritmo sutrikimas;
· jeigu Jums arba kuriam nors Jūsų kraujo giminaičiui buvo susidaręs kraujo krešulys (trombozė kojos venoje, krešulys plaučiuose (plaučių embolija) arba bet kuriame kitame organe), ištiko širdies priepuolis arba insultas jaunesniame amžiuje;
· jeigu sergate migrena;
· jeigu sergate epilepsija (žr. „Kiti vaistai ir Lisa“);
· jeigu Jūsų kraujo giminaičiams buvo diagnozuotas krūties vėžys;
· jeigu sergate kepenų arba tulžies pūslės liga;
· jeigu Jums yra arba buvo kitų būklių, kurios pirmą kartą pasireiškė arba pasunkėjo nėštumo metu arba anksčiau vartojant lytinių hormonų (pvz., klausos sutrikimas, kraujo liga, vadinama porfirija, odos išbėrimas su pūslėmis nėštumo laikotarpiu (vadinamoji nėščiųjų pūslelinė), nervų liga, vadinama Saidenhemo (Sydenham) chorėja);
· jeigu yra gelsvai rudų dėmių odoje, ypač veide (chloazma); tokiu atveju reikia vengti saulės ir ultravioletinių spindulių poveikio;
· jeigu Jums pasireiškia tokių angioneurozinės edemos simptomų kaip veido, liežuvio ir (arba) ryklės patinimas ir (arba) pasunkėjęs rijimas arba dilgėlinė, kuri gali pasireikšti kartu su sunkumu kvėpuoti, nedelsiant kreipkitės į gydytoją. Vaistai, kurių sudėtyje yra estrogenų, gali sukelti arba pasunkinti paveldimos ir įgytos angioneurozinės edemos simptomus.

Jeigu bet kuri iš šių būklių ar ligų pasireiškia pirmą kartą, pasikartoja arba pasunkėja vartojant Lisa, kreipkitės į gydytoją.

KRAUJO KREŠULIAI
Vartojant sudėtinį hormoninį kontraceptiką, pvz., Lisa, Jums yra didesnė kraujo krešulio atsiradimo rizika nei jo nevartojant. Retais atvejais kraujo krešulys gali užkimšti kraujagysles ir sukelti sunkius sutrikimus.

Kraujo krešulių gali atsirasti:
· venose (vadinama venų tromboze, venų tromboembolija arba VTE);
· arterijose (vadinama arterijų tromboze, arterijų tromboembolija arba ATE). Kraujo krešuliai ne visada visiškai išnyksta. Retais atvejais krešuliai gali sukelti sunkius ilgalaikius padarinius arba labai retais atvejais jie gali baigtis mirtimi.

Svarbu atsiminti, kad bendra kenksmingo kraujo krešulio dėl Lisa vartojimo rizika yra maža.

KAIP ATPAŽINTI KRAUJO KREŠULĮ
Jeigu pastebėjote bent vieną iš šių požymių ar simptomų, kreipkitės skubios medicininės pagalbos.

	Ar Jums pasireiškia bent vienas iš šių požymių?
	Kokia Jums gali būti būklė?

	· vienos kojos, pėdos patinimas arba patinimas išilgai kojos venos, ypač jeigu susijęs su:
· kojos skausmu arba skausmingumu, kuris gali būti juntamas tik stovint arba vaikščiojant;
· padidėjusia paveiktos kojos temperatūra;
· pakitusia, pvz., išbalusia, paraudusia ar pamėlusia kojos odos spalva.
	Giliųjų venų trombozė

	· staigus nepaaiškinamas dusulys arba kvėpavimo padažnėjimas;
· staigus kosulys be aiškios priežasties, kuris gali būti su krauju;
· aštrus krūtinės skausmas, kuris gali padidėti giliai kvėpuojant;
· sunkus galvos svaigimas ar sukimasis;
· dažnas arba neritmiškas širdies plakimas;
· sunkus skrandžio skausmas.

Jeigu abejojate, kreipkitės į gydytoją. Jeigu abejojate, kreipkitės į gydytoją, nes kai kurie iš šių simptomų, pvz., kosulys ar dusulys, gali būti neteisingai palaikyti lengvesne būkle, pvz., kvėpavimo takų infekcija (pvz., paprastu peršalimu).
	Plaučių embolija

	Simptomai, dažniausiai pasireiškiantys vienoje akyje:
· staigus apakimas arba
· skausmo nesukeliantis neryškus regėjimas, kuris gali progresuoti iki apakimo
	Tinklainės venos trombozė (kraujo krešulys akyje)

	· krūtinės skausmas, diskomfortas, spaudimas, sunkumas;
· veržimo ar pilnumo pojūtis krūtinėje, rankoje ar po krūtinkauliu;
· pilnumo, nevirškinimo arba užspringimo pojūtis;
· viršutinės kūno dalies diskomfortas, plintantis į nugarą, žandikaulį, gerklę, ranką ir skrandį;
· prakaitavimas, pykinimas, vėmimas ar galvos sukimasis;
· labai didelis silpnumas, nerimas ar dusulys;
· dažnas arba neritmiškas širdies plakimas.
	Širdies priepuolis (miokardo infarktas)

	· staigus veido, rankos ar kojos silpnumas ar tirpulys, ypač vienoje kūno pusėje;
· staigus sumišimas, kalbėjimo ar supratimo sutrikimas;
· staigus matymo viena ar abiem akimis sutrikimas;
· staigus vaikščiojimo sutrikimas, galvos sukimasis, pusiausvyros ar koordinacijos sutrikimas;
· staigus, sunkus ar ilgalaikis galvos skausmas be žinomos priežasties;
· sąmonės netekimas ar apalpimas su traukuliais arba be jų.

Kartais insulto simptomai gali būti trumpalaikiai ir jie gali beveik iš karto ir visiškai išnykti, tačiau vis tiek turite kreiptis skubios medicininės pagalbos, nes Jums gali būti kito insulto rizika.
	Insultas

	· galūnės patinimas ir lengvas pamėlynavimas;
· sunkus pilvo skausmas (ūmus pilvas).
	Kraujo krešuliai, užkemšantys kitas kraujagysles



KRAUJO KREŠULIAI VENOJE

Kas gali atsitikti, jeigu venoje susidarė kraujo krešulys?
· Sudėtinių hormoninių kontraceptikų vartojimas yra susijęs su padidėjusia kraujo krešulių venoje (venų tromboembolijos) rizika. Tačiau šis šalutinis poveikis yra retas. Dažniausiai jis pasireiškia pirmaisiais sudėtinių hormoninių kontraceptikų vartojimo metais.
· Jeigu kojos ar pėdos venoje susidarė kraujo krešulys, jis gali sukelti giliųjų venų trombozę (GVT).
· Jeigu kraujo krešulys iš kojos patenka į plaučius, jis gali sukelti plaučių emboliją.
· Labai retai krešulys gali susidaryti kito organo, pvz., akies, venoje (tinklainės venos trombozė).

Kada kraujo krešulio susidarymo venoje rizika yra didžiausia?
Didžiausia kraujo krešulio susidarymo venoje rizika yra pirmaisiais sudėtinio hormoninio kontraceptiko vartojimo metais. Ši rizika taip pat gali būti didesnė, jeigu vėl pradėsite vartoti sudėtinį hormoninį kontraceptiką (tą patį arba kitą vaistą) po 4 savaičių arba ilgesnės pertraukos.

Po pirmųjų metų ši rizika mažėja, tačiau lieka šiek tiek didesnė nei nevartojant sudėtinio hormoninio kontraceptiko.

Nutraukus Lisa vartojimą, Jums esanti kraujo krešulio atsiradimo rizika vėl tampa normali per kelias savaites.

Kokia yra kraujo krešulio susidarymo rizika?

Ši rizika priklauso nuo natūralios Jums esančios VTE rizikos ir vartojamo sudėtinio hormoninio kontraceptiko tipo.
Bendra kraujo krešulio atsiradimo kojoje ar plaučiuose (GVT arba PE) rizika vartojant Lisa yra maža.

· Maždaug 2 iš 10 000 moterų, kurios nevartoja bet kokio sudėtinio hormoninio kontraceptiko ir nėra nėščios, per metus susidarys kraujo krešuliai.
· Maždaug 5–7 iš 10 000 moterų, kurios vartoja sudėtinius hormoninius kontraceptikus, kurių sudėtyje yra levonorgestrelio, noretisterono arba norgestimato, per metus susidarys kraujo krešuliai.
· Maždaug 8–11 iš 10 000 moterų, kurios vartoja sudėtinius hormoninius kontraceptikus, kurių sudėtyje yra dienogesto ir etinilestradiolio, tokius kaip Lisa, per metus susidarys kraujo krešuliai.
· Kraujo krešulio susidarymo rizika yra įvairi ir priklauso nuo individualios medicininės anamnezės (žr. „Veiksniai, kurie didina kraujo krešulio riziką“ toliau).


	
	Kraujo krešulio susidarymo per metus rizika

	Moterys, kurios nevartoja sudėtinių hormoninių tablečių, pleistro ar žiedo ir nėra nėščios
	Maždaug 2 iš 10 000 moterų

	Moterys, vartojančios sudėtines hormonines tabletes, kurių sudėtyje yra levonorgestrelio, noretisterono ar norgestimato
	Maždaug 5–7 iš 10 000 moterų

	Moterys, kurios vartoja Lisa
	Maždaug 8–11 iš 10 000 moterų



Veiksniai, kurie didina kraujo krešulių venose riziką
Kraujo krešulių susidarymo rizika vartojant Lisa yra maža, tačiau kai kurios būklės šią riziką didina. Ši rizika yra didesnė:
· jei turite labai daug antsvorio (kūno masės indeksas (KMI) viršija 30 kg/m²);
· jei kuriam nors Jūsų kraujo giminaičiui buvo susidaręs kraujo krešulys kojoje, plaučiuose arba kitame organe ankstyvame amžiuje (pvz., maždaug iki 50 metų). Tokiu atveju Jums gali būti paveldimas kraujo krešėjimo sutrikimas;
· jei Jums reikalinga operacija arba ilgą laiką nevaikštote dėl sužalojimo, ligos arba sugipsuotos kojos. Likus kelioms savaitėms iki operacijos arba kol Jūsų judrumas ribotas, gali reikėti nutraukti Lisa vartojimą. Jeigu Jums reikia nutraukti gydymą Lisa, paklauskite gydytojo, kada galėsite vėl pradėti jį vartoti;
· su amžiumi (ypač jeigu Jums yra daugiau nei maždaug 35 metai);
· gimdėte prieš mažiau nei kelias savaites.

Kuo daugiau šių sąlygų Jums tinka, tuo kraujo krešulio susidarymo rizika yra didesnė.

Keliavimas oro transportu (> 4 valandas) gali laikinai padidinti kraujo krešulio susidarymo riziką, ypač jeigu Jums yra kitų išvardytų rizikos veiksnių.
Svarbu pasakyti gydytojui, jeigu Jums tinka bet kuri iš šių sąlygų, net jeigu nesate tikra. Gydytojas gali nuspręsti, kad Lisa vartojimą reikia nutraukti.

Jeigu vartojant Lisa pasikeitė bet kuri iš pirmiau išvardytų sąlygų, pvz., kraujo giminaičiui pasireiškė trombozė be žinomos priežasties arba priaugote daug svorio, pasakykite gydytojui.

KRAUJO KREŠULIAI ARTERIJOJE
Kas gali atsitikti, jeigu arterijoje susidarė kraujo krešulys?
Arterijoje, kaip ir venoje, susidaręs kraujo krešulys gali sukelti sunkių sutrikimų. Pavyzdžiui, jis gali sukelti širdies priepuolį (miokardo infarktą) arba insultą.

Veiksniai, kurie didina kraujo krešulio arterijoje riziką
Svarbu atkreipti dėmesį, kad širdies priepuolio (miokardo infarkto) arba insulto dėl Lisa vartojimo rizika yra labai maža, bet ji gali padidėti:
· su amžiumi (virš maždaug 35 metų amžiaus);
· jeigu rūkote. Vartojant sudėtinius hormoninius kontraceptikus, pvz., Lisa, patartina nerūkyti. Jeigu negalite mesti rūkyti ir Jums yra daugiau nei 35 metai, gydytojas gali patarti Jums naudoti kitą kontracepcijos metodą;
· jeigu turite antsvorio;
· jeigu Jūsų kraujospūdis yra padidėjęs;
· jeigu kuriam nors iš Jūsų kraujo giminaičių buvo širdies priepuolis (miokardo infarktas) arba insultas ankstyvame amžiuje (iki 50 metų). Tokiu atveju Jums taip pat gali būti didesnė širdies priepuolio (miokardo infarkto) arba insulto rizika;
· jeigu Jums ar kam nors iš Jūsų kraujo giminaičių nustatyta didelė riebalų (cholesterolio arba trigliceridų) koncentracija kraujyje;
· jeigu Jums pasireiškia migrena, ypač migrena su aura;
· jeigu Jums yra širdies sutrikimas (vožtuvo sutrikimas ar ritmo sutrikimas, vadinamas prieširdžių virpėjimu);
· jeigu sergate cukriniu diabetu.

Jeigu Jums tinka daugiau nei viena iš išvardytų sąlygų arba bet kuri iš šių būklių yra sunki, kraujo krešulio susidarymo rizika gali būti dar didesnė.

Jeigu vartojant Lisa pasikeitė bet kuri iš pirmiau išvardytų sąlygų, pvz., pradėjote rūkyti, kraujo giminaičiui pasireiškė trombozė be žinomos priežasties arba priaugote daug svorio, pasakykite gydytojui.

Kontraceptinės tabletės ir vėžys
Krūties vėžys buvo diagnozuojamas šiek tiek dažniau sudėtines kontraceptines tabletes vartojančioms moterims, tačiau nežinoma, ar to priežastis buvo kontraceptiko vartojimas. Tokius duomenis gali lemti tai, kad sudėtines kontraceptines tabletes vartojančios moterys yra dažniau tikrinamos gydytojų. Sudėtinių hormoninių kontraceptikų vartojimą nutraukus, krūties vėžio rizika laipsniškai sumažėja. Svarbu reguliariai tikrintis krūtis ir, pajutus bet kokių gumbų atsiradimą, kreiptis į gydytojus.

Kontraceptines tabletes vartojančioms moterims retais atvejais buvo diagnozuoti gerybiniai, o dar rečiau − piktybiniai kepenų navikai. Dėl šių navikų kartais gali pasireikšti gyvybei pavojingas vidinis kraujavimas. Jeigu pasireiškia stiprus pilvo skausmas, nedelsdama kreipkitės į gydytoją.

Svarbiausias gimdos kaklelio vėžio rizikos veiksnys yra nuolatinė žmogaus papilomos viruso (ŽPV) infekcija.
Kai kurie tyrimai rodo, kad ilgalaikis sudėtinių kontraceptinių tablečių vartojimas yra gimdos kaklelio vėžio pasireiškimo rizikos veiksnys. Vis dėlto neaišku, kiek tokia rizika yra susijusi su lytine elgsena ar kitais veiksniais, tokiais kaip žmogaus papilomos virusas.

Paminėti navikai gali kelti grėsmę gyvybei arba būti mirtini.

Psichikos sutrikimai
· Kai kurios moterys, vartojusios hormoninių kontraceptikų, įskaitant Lisa, pranešė apie depresiją arba depresinę nuotaiką. Depresija gali būti sunki ir kartais sukelti minčių apie savižudybę. Jeigu Jums pasireiškia nuotaikos svyravimų ir depresijos simptomų, kiek įmanoma greičiau kreipkitės į savo gydytoją dėl tolesnio gydymo.

Kraujavimas tarp menstruacijų
Per pirmuosius kelis mėnesius vartojant Lisa gali prasidėti netikėtas kraujavimas ar tepimas tarp reguliaraus kraujavimo epizodų. Gali prireikti higienos priemonių. Tabletes reikia vartoti įprastai. Nereguliarus kraujavimas paprastai išnyksta organizmui prisitaikius prie tablečių poveikio (paprastai po 3 vartojimo mėnesių). 
Jei kraujavimas tęsiasi ilgiau kaip kelis mėnesius arba atsinaujina po išnykimo, kreipkitės į gydytoją.

Ką daryti, jei tablečių nevartojimo laikotarpiu nebūna kraujavimo?
Jei tabletes vartojote tinkamai, nevėmėte, stipriai neviduriavote ir nevartojote jokių kitų vaistų, pastojimo tikimybė yra labai maža. Tęskite įprastą Lisa vartojimą.

Jeigu prieš pirmą neprasidėjusį nutraukimo kraujavimą tabletes vartojote netinkamai arba jeigu Jums nutraukimo kraujavimas neprasideda du kartus iš eilės, Jūs galite būti nėščia. Nedelsdama kreipkitės į gydytoją. Prieš pradedant kitos pakuotės Lisa vartojimą, būtina neabejotinai atmesti nėštumo galimybę. Tuo laikotarpiu naudokite nehormoninį kontracepcijos metodą (taip pat žr. „Bendrosios pastabos“).

Kiti vaistai ir Lisa

Jeigu jau vartojate vaistų ar augalinių preparatų, apie tai visada pasakykite gydytojui. Be to, pasakykite bet kokiam kitam gydytojui ar odontologui, kuris Jums skiria kitokių vaistų, arba vaistininkui, kad vartojate Lisa. Jie Jums nurodys, ar reikia imtis papildomų su kontracepcija susijusių atsargumo priemonių (pvz., naudoti prezervatyvus), ir, jei reikia, kiek laiko, arba pasakys, ar reikia keisti kito vaisto vartojimą.

Kai kurie vaistai:
· gali daryti įtaką Lisa kiekiui kraujyje;
· gali susilpninti nuo nėštumo apsaugantį poveikį;
· gali sukelti netikėtą kraujavimą.

Tokie vaistai yra:
· vaistai, vartojami epilepsijai gydyti, pvz., fenitoinas, barbitūratai, primidonas, karbamazepinas, okskarbazepinas, topiramatas ir felbamatas;
· vaistai, vartojami tuberkuliozei gydyti (pvz., rifampicinas);
· vaistai nuo ŽIV ir hepatito C viruso infekcijos (vadinamieji proteazės inhibitoriai ir nenukleozidiniai reversinės transkriptazės inhibitoriai, tokie kaip ritonaviras, nevirapinas, efavirenzas);
· vaistai nuo grybelių sukeltų infekcijų (pvz., grizeofulvinas, azolo grupės priešgrybeliniai vaistai, tokie kaip itrakonazolas, vorikonazolas, flukonazolas);
· vaistai nuo bakterinių infekcijų (makrolidų grupės antibiotikai, pvz., klaritromicinas, eritromicinas);
· vaistai nuo tam tikrų širdies ligų, padidėjusio kraujospūdžio (kalcio kanalų blokatorių, pvz., verapamilis, diltiazemas);
· vaistai nuo sąnarių ligų, tokių kaip artritas ar artrozė (etorikoksibas);
· vaistažolių papildai, kurių sudėtyje yra jonažolės (Hypericum perforatum);
· greipfrutų sultys.

Lisa gali turėti įtakos kitų vaistų veiksmingumui, pvz.:
· lamotrigino;
· ciklosporino;
· melatonino;
· midazolamo;
· teofilino;
· tizanidino.

Jeigu sergate hepatitu C ir vartojate vaistų, kurių sudėtyje yra ombitasviro / paritapreviro / ritonaviro, dasabuviro, glekapreviro / pibrentasviro arba sofosbuviro / velpatasviro / voksilapreviro, Lisa vartoti negalite, nes gali padidėti kepenų funkciją atspindinčių kraujo tyrimų rodmenys (padidėti kepenų fermento ALT aktyvumas).
Prieš pradėdamas gydymą šiais vaistais, gydytojas paskirs Jums kitą kontracepcijos metodą.
Lisa galima vėl pradėti vartoti praėjus maždaug 2 savaitėms po šio gydymo pabaigos. Žr. skyrių „Lisa vartoti draudžiama“.

Prieš bet kokio vaisto vartojimą pasitarkite su gydytoju arba vaistininku. Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Jie gali nurodyti imtis papildomų atsargumo priemonių kitų vaistų vartojimo kartu su Lisa laikotarpiu.

Laboratoriniai tyrimai
Jeigu Jums reikia atlikti kraujo tyrimą, pasakykite gydytojui ar laboratorijos darbuotojui, kad vartojate geriamųjų kontraceptikų, nes šis vaistas gali keisti tam tikrų tyrimų rezultatus.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Jeigu esate nėščia, manote, kad galbūt esate nėščia, arba planuojate pastoti, Lisa vartoti draudžiama. Jeigu vartodama Lisa pastosite, nedelsdama nutraukite Lisa vartojimą ir kreipkitės į gydytoją. Jeigu norite pastoti, Lisa vartojimą galite nutraukti bet kuriuo metu (taip pat žr. „Nustojus vartoti Lisa“).

Žindymas
Paprastai Lisa nerekomenduojama vartoti žindymo metu. Jeigu norite vartoti kontraceptines tabletes žindymo metu, pasitarkite su gydytoju.

Vairavimas ir mechanizmų valdymas
Poveikio gebėjimui vairuoti ar valdyti mechanizmus tyrimų neatlikta.

Lisa sudėtyje yra laktozės
Šio vaisto sudėtyje yra laktozės. Jeigu gydytojas Jums buvo sakęs, kad netoleruojate kai kurios rūšies cukraus, kreipkitės į jį patarimo prieš pradėdami vartoti šį vaistą.


3. Kaip vartoti Lisa

Lisa visada vartokite tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Kiekvienoje Lisa lizdinėje plokštelėje yra 21 plėvele dengta tabletė. Ties kiekviena tablete yra nurodyta, kurią savaitės dieną ją vartoti. Gerkite tabletes kasdien maždaug tuo pačiu laiku; jei reikia, užgerkite reikiamu kiekiu skysčio. Imkite tabletes iš eilės rodyklės kryptimi, kol suvartosite 21 tabletę. Kitas 7 dienas jokių tablečių negerkite. Per tas 7 dienas turi prasidėti menstruacijos (nutraukimo kraujavimas). Paprastai jis prasideda 2–3 dienų laikotarpiu po paskutinės Lisa tabletės pavartojimo.
Naują lizdinės plokštelės pakuotę pradėkite 8-ąją dieną, net jei kraujavimas tebesitęsia. Tuomet kiekvieną naują lizdinės plokštelės pakuotę visada pradėsite tą pačią savaitės dieną, o nutraukimo kraujavimas kiekvieną mėnesį įvyks maždaug tomis pačiomis dienomis.

Tinkamai vartojant sudėtinius geriamuosius kontraceptikus, neveiksmingo kontraceptinio poveikio dažnis yra maždaug 1 % atvejų per metus. Praleidus tabletę arba vaistą vartojant netinkamai, neveiksmingumo dažnis gali didėti.

Kada pradėti vartoti Lisa?

Jeigu pastarąjį mėnesį jokių kontraceptinių tablečių nevartojote
Po vieną plėvele dengtą tabletę reikia pradėti vartoti pirmąją menstruacijų ciklo dieną (pirmoji menstruacijų diena yra laikoma 1‑ąja diena). Reikia gerti atitinkama savaitės diena lizdinėje plokštelėje pažymėtą tabletę. Kitomis dienomis tabletes gerkite atitinkama tvarka. Taip Lisa tabletės pradeda veikti iš karto ir papildomų kontracepcijos priemonių nereikia.
Galite pradėti vartoti tabletes 2–5-ąją dieną, tačiau tuomet pirmąsias 7 tablečių vartojimo dienas reikia naudoti papildomą (barjerinę) kontracepcijos priemonę.

Pradedant vartoti vietoj kitų sudėtinių hormoninių kontraceptikų, kombinuotojo kontraceptinio makšties žiedo ar pleistro

Lisa galite pradėti vartoti kitą dieną po paskutinės anksčiau gertų kontraceptikų pakuotės tabletės pavartojimo (t. y. be pertraukos, kurios metu tablečių nevartojama). Jei iki tol vartotų kontraceptinių vaistų pakuotėje yra ir tablečių be veikliųjų medžiagų (neveiksmingų tablečių), pradėkite gerti Lisa kitą dieną po paskutinės veiksmingos tabletės pavartojimo (jei kyla abejonių, ar tabletė yra veiksminga, klauskite gydytojo arba vaistininko). Lisa galite pradėti vartoti ir vėliau, bet ne vėliau kaip kitą dieną po ankstesnių tablečių vartojimo pertraukos arba paskutinės neveiksmingos tabletės iš anksčiau vartotų tablečių pakuotės išgėrimo. Jeigu naudojote pleistrą ar makšties žiedą, Lisa geriausia pradėti vartoti jų pašalinimo dieną, bet ne vėliau, kai turėtų būti kitas vartojimas.

Laikantis šių nurodymų, papildomo kontracepcijos metodo naudoti nereikia.

Pradedant vartoti vietoj vien progestogeno kontracepcijos metodo (mini tablečių, injekcijų, implantų arba progestogeną išskiriančios vartojimo į gimdą sistemos (VGS))

Galite liautis vartoti mini tabletes bet kurią dieną ir Lisa pradėti gerti kitą dieną įprastu laiku. Vis dėlto jei turėjote lytinių santykių, pirmąsias septynias Lisa vartojimo dienas turite naudoti papildomą (barjerinę) kontracepcijos priemonę.

Vietoj injekcinio vaisto, implanto ar VGS, Lisa pradėkite vartoti tą dieną, kai turėtų būti atliekama kita injekcija arba kai šalinamas implantas ar VGS. Vis dėlto jei turėjote lytinių santykių, pirmąsias septynias Lisa vartojimo dienas turite naudoti papildomą (barjerinę) kontracepcijos priemonę.

Po gimdymo
Jei neseniai pagimdėte, gydytojas gali patarti pradėti vartoti Lisa po pirmųjų menstruacijų. Vis dėlto kai kuriais atvejais hormoninę kontracepciją galima pradėti ir anksčiau (apie tai klauskite gydytojo). Jei po gimdymo ir prieš Lisa vartojimo pradžią Jūs turėjote lytinių santykių, pirmiausia turite įsitikinti, ar nesate nėščia, arba palaukti kitų menstruacijų.

Jei maitinate krūtimi ir norite pradėti vartoti Lisa, pasitarkite su gydytoju.

Po nėštumo nutraukimo ar persileidimo
Dėl Lisa vartojimo pasitarkite su gydytoju.

Ką daryti pavartojus per didelę Lisa dozę?
Pranešimų, kad išgėrus per daug Lisa tablečių pasireikštų sunkus žalingas poveikis sveikatai, negauta. Jeigu iš karto išgėrėte keletą tablečių, gali pasireikšti pykinimas, vėmimas ar kraujavimas iš makšties. Toks kraujavimas gali pasireikšti ir netyčia šio vaisto pavartojusioms mergaitėms, kurioms dar neprasidėjo menstruacijos.
Jeigu pastebėjote, kad Lisa tablečių išgėrė vaikas, kreipkitės į gydytoją.

Pamiršus pavartoti Lisa
Priklausomai nuo ciklo dienos, kai buvo praleista viena tabletė, gali prireikti papildomų kontracepcijos priemonių, tokių kaip barjerinis metodas (pvz., prezervatyvas). Tabletes vartokite taip, kaip nurodyta toliau. Daugiau informacijos patiekiama toliau esančioje diagramoje. Jei kiltų abejonių, kreipkitės į gydytoją.

· Jeigu nuo numatyto tabletės išgėrimo laiko praėjo mažiau kaip 12 valandų, kontraceptinis poveikis nesusilpnėja. Kiek įmanoma greičiau išgerkite tabletę ir kitas tabletes gerkite įprastu laiku.

· Jeigu išgerti tabletę vėluojate daugiau kaip 12 valandų, apsauga nuo nėštumo gali susilpnėti. Kuo daugiau tablečių iš eilės praleidote, tuo didesnė pastojimo rizika. Galimybė pastoti būna ypač didelė, jeigu pamirštama išgerti tabletę pradedant arba baigiant pakuotę. Tada reikia vadovautis toliau pateiktomis taisyklėmis (taip pat žr. toliau esančią schemą).

· Praleidus daugiau kaip vieną tabletę
Kreipkitės į gydytoją.

Negalima vartoti daugiau kaip 2 tablečių vieną dieną, norint kompensuoti praleistą tabletę.
Jeigu praleidote tabletes ir per pirmąjį įprastą tablečių nevartojimo laikotarpį neprasidėjo nutraukimo kraujavimas, apsvarstykite pastojimo galimybę. Tokiu atveju, prieš pradėdama vartoti kitos pakuotės tabletes, pasitarkite su gydytoju.

Remkitės toliau pateiktais nurodymais, jeigu pamiršote pavartoti tabletę.

Jeigu pamiršote pavartoti 1 tabletę pirmąją savaitę
[bookmark: OLE_LINK6][bookmark: OLE_LINK7]Jei pamiršote pradėti naują pakuotę arba jei tabletę praleidote per pirmąsias 7 dienas, yra rizika, kad galėjote pastoti (jei 7 dienų laikotarpiu prieš užmirštant išgerti tabletę turėjote lytinių santykių). Tokiu atveju, prieš pradėdama vartoti kitos pakuotės tabletes, pasitarkite su gydytoju. Taip pat žr. toliau esančią schemą.
Jeigu 7 dienų laikotarpiu prieš praleistąją tabletę neturėjote lytinių santykių, išgerkite pamirštąją tabletę, kai tik prisiminsite (net jei vienu metu reikėtų gerti dvi tabletes). Kitą tabletę gerkite įprastu laiku ir kitas 7 dienas naudokite papildomas kontracepcijos priemones, pvz. barjerinę priemonę prezervatyvą.

Jeigu pamiršote pavartoti 1 tabletę antrąją savaitę
Išgerkite pamirštąją tabletę, kai tik prisiminsite (net jei vienu metu reikėtų gerti dvi tabletes) ir kitą tabletę gerkite įprastu laiku. Apsauga nuo nėštumo nesusilpnėja, papildomų kontracepcijos priemonių nereikia.

Jeigu pamiršote pavartoti 1 tabletę trečiąją savaitę
Galite pasirinkti vieną iš dviejų būdų, nenaudodama papildomų kontracepcijos priemonių.

1 galimybė. Išgerkite pamirštąją tabletę, kai tik prisiminsite (net jei vienu metu reikėtų gerti dvi tabletes). Po to gerkite tabletes įprastu laiku. Kitos pakuotės tabletes turite pradėti vartoti iš karto, kai tik suvartojate paskutinę esamos pakuotės tabletę, t. y. tarp pakuočių tablečių vartojimo pertrauka nedaroma. Nedarykite savaitės pertraukos, o iš karto pradėkite naują pakuotę. Labai tikėtina, kad kol vartosite tabletes iš naujosios pakuotės, nutraukimo kraujavimo nebus, tačiau tablečių vartojimo dienomis gali būti tepimas arba protarpinis kraujavimas.

arba

2 galimybė. Nebegerkite tablečių iš pradėtosios pakuotės, o darykite 7 dienų pertrauką (įskaičiuokite ir dieną, kai neišgėrėte tabletės). Po to pradėkite gerti tabletes iš kitos pakuotės.


Diagrama, kaip elgtis praleidus tabletes

[image: ]

Jeigu vemiate arba stipriai viduriuojate
Jeigu per pirmąsias 4 valandas po Lisa išgėrimo pasireiškia virškinimo sutrikimų, tokių kaip vėmimas arba viduriavimas, į Jūsų organizmą gali absorbuotis ne visa veiklioji medžiaga. Tokiu atveju remkitės nurodymais, kurie tinka tuo atveju, kai pamirštate išgerti tabletę ir tai pastebite per 12 valandų. Jeigu nenorite nukrypti nuo įprasto ritmo, išgerkite papildomą tabletę iš kitos lizdinės plokštelės. Jeigu virškinimo trakto simptomai išlieka kelias dienas arba kartojasi, reikia papildomai naudoti barjerinį kontracepcijos metodą (pvz., prezervatyvą) ir apie tai pasakyti gydytojui.

Nustojus vartoti Lisa
Lisa vartojimą galima nutraukti bet kuriuo metu. Jeigu nenorite pastoti, pasikonsultuokite su gydytoju apie kitus patikimus kontraceptinius metodus.
Jeigu Lisa vartojimą nutraukiate dėl to, kad norite pastoti, paprastai rekomenduojama palaukti pirmųjų natūralių menstruacijų ir tik tada mėginti pastoti. Tada galima tiksliau numatyti tikėtiną gimdymo datą.

Jeigu norite atitolinti nutraukimo kraujavimą (menstruacijas)
Jeigu norite pavėlinti menstruacijas, kitos Lisa lizdinės plokštelės tabletes pradėkite gerti iš karto po naudojamos Lisa lizdinės plokštelės tablečių vartojimo pabaigos. Galite gerti tiek kitos pakuotės tablečių, kiek norite, kol pasibaigs antrosios lizdinės plokštelės tabletės. Jei norėsite, kad prasidėtų kraujavimas, nutraukite tablečių vartojimą. Vartojant antrosios pakuotės tabletes, gali pasireikšti protarpinis kraujavimas ar tepimas. Po 7 dienų pertraukos, kai tablečių nevartojama, galite atnaujinti Lisa vartojimą kaip įprasta.

Jeigu norite pakeisti dieną, kurią prasideda menstruacijos
Vartojant tabletes tiksliai pagal pateiktus nurodymus, kasmėnesinis kraujavimas bus maždaug tomis pačiomis dienomis kas keturias savaites. Jeigu norite pakeisti šią dieną, tik sutrumpinkite (ilginti negalima niekada) kitą laikotarpį, kai tablečių nevartojama, tiek dienų, kiek norite. Pavyzdžiui, jeigu kasmėnesinis kraujavimas paprastai prasideda penktadieniais, o Jūs norite, kad prasidėtų antradieniais (t. y. 3 dienomis anksčiau), Jūs turite pradėti vartoti tabletes iš kitos pakuotės trimis dienomis anksčiau nei įprasta. Kuo trumpesnė pertrauka, kurios metu tablečių nevartojama (pvz., 3 dienų ar trumpesnė), tuo didesnė tikimybė, kad nutraukimo kraujavimo nebus ir kad vartojant tabletes iš naujos pakuotės pasireikš protarpinis kraujavimas ar tepimas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šautinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Jeigu pasireiškė bet koks sunkus arba šiame lapelyje nepaminėtas šalutinis poveikis, apie tai pasakykite gydytojui.

Visoms moterims, vartojančioms sudėtinius hormoninius kontraceptikus, kraujo krešulių venose (venų tromboembolijos (VTE)) arba kraujo krešulių arterijose (arterijų tromboembolijos (ATE)) rizika yra padidėjusi. Išsamesnė informacija pateikiama 2 skyriuje „Kas žinotina prieš vartojant Lisa“.

Sunkus šalutinis poveikis
Sunkios reakcijos, susijusios su kontraceptinių tablečių vartojimu, ir susiję simptomai jau aprašyti skyreliuose „Kas žinotina prieš vartojant Lisa“, „Kraujo krešuliai“, „Kontraceptinės tabletės ir vėžys“.
Perskaitykite šiuos pakuotės lapelio skyrelius, kad sužinotumėte daugiau, ir jeigu reikia, kreipkitės į gydytoją.

Jeigu Jums pasireiškė angioneurozinės edemos simptomų, tokių kaip veido, liežuvio ir (arba) ryklės patinimas ir (arba) pasunkėjęs rijimas arba dilgėlinė, kuri gali pasireikšti kartu su sunkumu kvėpuoti, nedelsiant kreipkitės į gydytoją (taip pat žr. skyrių „Įspėjimai ir atsargumo priemonės“).

Kitoks galimas šalutinis poveikis

Toliau yra išvardytas šalutinis poveikis, apie kurį sužinota dienogesto / etinilestradiolio tyrimų metu.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· galvos skausmai;
· krūties skausmas, įskaitant diskomfortą krūtyje ir krūtų jautrumą.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· lyties organų uždegimas (vaginitas arba vulvovaginitas), makšties mielių infekcijos (kandidozė, vulvovaginalinės infekcijos);
· padidėjęs apetitas;
· prislėgta nuotaika;
· svaigulys (vertigo);
· migrena;
· padidėjęs arba sumažėjęs kraujospūdis, retais atvejais padidėjęs diastolinis kraujospūdis (žemiausias lygmuo iki kurio kraujospūdis sumažėja);
· pilvo skausmas (įskaitant viršutinės ir apatinės pilvo dalies skausmą, pilvo diskomfortą arba pūtimą);
· pykinimas, vėmimas arba viduriavimas;
· spuogai;
· plaukų slinkimas (alopecija);
· odos bėrimas (įskaitant bėrimą dėmėmis);
· niežulys (kartais viso kūno);
· nereguliarios mėnesinės įskaitant gausų kraujavimą (menoragiją), negausų kraujavimą (hipomenorėją), nereguliarų kraujavimą (oligomenorėją) ir kraujavimo nebuvimą (amenorėją);
· kraujingos išskyros (makšties hemoragija ir metroragija);
· skausmingos mėnesinės (dismenorėja), dubens skausmas;
· krūtų padidėjimas, įskaitant krūtų patinimą ir krūtų pabrinkimą;
· išskyros iš makšties;
· kiaušidžių cistos;
· dubens srities skausmas;
· nuovargis, įskaitant silpnumą, nuovargį ir bendrą negalavimą;
· svorio pokyčiai (padidėjimas, sumažėjimas arba nepastovumas).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· kiaušintakio arba kiaušidės uždegimas;
· gimdos kaklelio uždegimas (cervicitas);
· šlapimo takų infekcija, šlapimo pūslės uždegimas (cistitas);
· krūties uždegimas (mastitas);
· grybelinės infekcijos (pvz., Candida), virusinės infekcijos, pūslelinė;
· gripas, bronchitas, viršutinių kvėpavimo takų infekcija, sinusų infekcija (sinusitas);
· astma;
· pagreitėjęs kvėpavimas (hiperventiliacija);
· gerybiniai gimdos navikai (fibroidai);
· gerybiniai krūties riebalinio audinio navikai (krūties lipoma);
· mažakraujystė;
· padidėjęs jautrumas (alerginės reakcijos);
· vyriškų požymių išsivystymas (virilizmas);
· reikšmingas apetito netekimas (anoreksija);
· depresija;
· psichikos sutrikimai;
· nemiga;
· miego sutrikimai;
· agresyvumas;
· išeminis insultas (sumažėjęs arba nutrūkęs smegenų aprūpinimas krauju);
· smegenų kraujagyslių sutrikimai (kraujotakos sutrikimas smegenyse);
· raumenų tonuso pokyčiai – distonija (ilgalaikis raumenų susitraukimas, sukeliantis pvz., sukamuosius judesius ar nenormalią kūno padėtį);
· sausos ar sudirgusios akys;
· oscilopsija (akių sutrikimas, kai atrodo, kad daiktai juda) ar kiti regos sutrikimai;
· staigus klausos netekimas;
· spengimas ausyse;
· galvos sukimasis;
· sutrikusi klausa;
· širdies ir kraujagyslių veiklos sutrikimas (širdies aprūpinimo krauju sutrikimai);
· dažnas širdies plakimas (tachikardija);
· kenksmingi kraujo krešuliai venoje ar arterijoje, pvz.:
· kojoje ar pėdoje (t. y. giliųjų venų trombozė);
· plaučiuose (t. y. plaučių embolija);
· širdies priepuolis;
· insultas;
· mikroinsultas arba laikini į insultą panašūs simptomai, vadinami praeinančiuoju smegenų išemijos priepuoliu (PSIP);
· kraujo krešuliai kepenyse, skrandyje, žarnyne, inkstuose ar akyje;
· [bookmark: OLE_LINK5]padidėjęs diastolinis kraujospūdis (žemiausias kraujospūdis, būnantis tarp dviejų širdies susitraukimų);
· ortostatinis kraujospūdžio sumažėjimas (svaigulys ar alpulys stojantis iš sėdimos arba gulimos padėties);
· paraudimas su karščio pojūčiu;
· venų varikozė (mazginis išsiplėtimas);
· venų sutrikimai, venų skausmas;
· astma;
· gilus kvėpavimas;
· gastritas (skrandžio uždegimas);
· žarnų uždegimas;
· nevirškinimas (dispepsija);
· odos reakcijos;
· odos sutrikimai, įskaitant alerginį dermatitą, neurodermatitą / atopinį dermatitą, egzemą, žvynelinę;
· pernelyg stiprus prakaitavimas;
· rudmė (geltonai rudos pigmentinės odos, ypač veido dėmės, dar vadinamos nėštumo dėmėmis);
· pigmentacijos sutrikimas / padidėjusi pigmentacija;
· seborėja (riebi oda);
· pleiskanos;
· hirsutizmas (vyriškas plaukuotumo tipas);
· „apelsino žievelės“ oda;
· voratinklio išvaizdos apgamas (kraujagyslių tinklas su raudona dėme centre);
· nugaros skausmas;
· diskomfortas kauluose ar raumenyse;
· raumenų skausmas;
· rankų ar kojų skausmas;
· nenormalus ląstelių augimas gimdos kaklelio paviršiuje (gimdos kaklelio displazija);
· gimdos priedų (kiaušidžių ir kiaušintakių) skausmas ar cistos;
· krūties cistos;
· fibrocistinė krūties liga (gerybiniai augliai krūtyje);
· skausmingi lytiniai santykiai (dispareunija);
· pieno išsiskyrimas iš krūtų (galaktorėja);
· menstruacijų sutrikimai;
· krūtinės skausmas;
· periferinis pabrinkimas (skysčio susilaikymas organizme);
· į gripą panaši liga;
· uždegimas.

Nepageidaujamos reakcijos, apie kurias pranešta vartojant kontraceptines tabletes ir kurių tikslus dažnis nėra žinomas, yra: nuotaikos pokyčiai, sumažėjęs ar padidėjęs lytinis potraukis (libido), kontaktinių lęšių netoleravimas, dilgėlinė, odos sutrikimai, tokie kaip mazginė ar daugiaformė eritema, išskyros iš krūtų, skysčių susilaikymas.

Kraujo krešulio susidarymo tikimybė gali būti didesnė, jeigu yra kitų būklių, kurios didina šią riziką (daugiau informacijos apie būkles, kurios didina kraujo krešulio susidarymo riziką, ir apie kraujo krešulio simptomus pateikiama 2 skyriuje).

Atskirų nepageidaujamų poveikių apibūdinimas
Labai mažo dažnio šalutinės reakcijos, susijusios su sudėtinių geriamųjų kontraceptikų grupe, arba šalutinės reakcijos, kurių simptomai uždelsti, yra išvardytos toliau (taip pat žiūrėkite skyrius „Lisa vartoti draudžiama“ ir „Kas žinotina prieš vartojant Lisa“).

Navikai

· Kontraceptines tabletes vartojančioms moterims šiek tiek dažniau diagnozuojamas krūties vėžys. Kadangi moterys iki 40 metų krūties vėžiu serga retai, šis rizikos padidėjimas yra labai mažas, palyginti su bendrąja krūties vėžio rizika. Ar yra priežastinis ryšys tarp tokio poveikio ir sudėtinių geriamųjų kontraceptikų vartojimo, nežinoma.
· Kepenų navikai (gerybiniai ir piktybiniai).

Kitos būklės

· Moterims, kurioms pasireiškia hipertrigliceridemija (padidėjęs riebalų kiekis kraujyje), sudėtinių geriamųjų kontraceptikų vartojimo metu gali būti padidėjusi ūminio kasos uždegimo rizika). 
· Padidėjęs kraujospūdis.
· Naujai atsiradusios ar pasunkėjusios būklės, kurių ryšys su sudėtinių geriamųjų kontraceptikų vartojimu neaiškus: gelta ir (arba) niežulys dėl cholestazės (sutrikęs tulžies nutekėjimas), tulžies pūslės akmenligė, porfirija (medžiagų apykaitos sutrikimas), sisteminė raudonoji vilkligė (lėtinė autoimuninė liga), hemolizinis ureminis sindromas (liga, kurią sukelia kraujo krešulių susidarymas), neurologinė liga, vadinama Saidenhemo (Sydenham) chorėja, nėštumo pūslelinė (pūslinė odos būklė, kuri atsiranda nėštumo metu), klausos netekimas dėl otosklerozės.
· Sutrikusi kepenų funkcija.
· Gliukozės toleravimo ar periferinio atsparumo insulinui pokytis.
· Krono (Crohn) liga, opinis kolitas.
· Rudmė (geltonai rudos ar tamsios pigmentinės odos dėmės).

Sąveika

Dėl kitų vaistų (pvz., jonažolių preparatų, vaistų nuo epilepsijos, tuberkuliozės, ŽIV infekcijos ir kitų infekcijų) sąveikos su geriamaisiais kontraceptikais gali prasidėti nenumatytas kraujavimas ir (arba) kontraceptinis poveikis gali būti nepakankamas. Taip pat žr. skyrių „Kiti vaistai ir Lisa“.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Papildoma informacija apie kontraceptines tabletes
Sudėtinės tabletės gali palankiai veikti sveikatą ir dėl nekontraceptinio poveikio.

Menstruacinis kraujavimas gali būti silpnesnis ir trumpesnis. Dėl to gali sumažėti mažakraujystės rizika. Gali palengvėti arba visiškai išnykti su menstruacijomis susijęs skausmas.

Be to, nustatyta, kad moterys, vartojančios kontraceptines tabletes, kurių sudėtyje yra 50 mikrogramų etinilestradiolio (didelių dozių kontraceptines tabletes), rečiau serga kai kuriomis sunkiomis ligomis. Tokios ligos yra gerybinės krūtų ligos, kiaušidžių cistos, uždegiminė dubens liga (uždegiminė mažojo dubens organų liga), negimdinis nėštumas (embrionas vystosi ne gimdoje) ir endometriumo (gimdos gleivinės) ar kiaušidžių vėžys. Toks poveikis galimas ir vartojant mažų dozių kontraceptines tabletes, bet įrodymų iki šiol gauta tik dėl poveikio gimdos gleivinės ar kiaušidžių vėžiui.


5. Kaip laikyti Lisa

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Laikyti ne aukštesnėje kaip 30 °C temperatūroje.

Lizdinę plokštelę laikyti išorinėje dėžutėje, kad vaistas būtų apsaugotas nuo šviesos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija 

Lisa sudėtis
· Veikliosios medžiagos yra dienogestas ir etinilestradiolis. Vienoje plėvele dengtoje tabletėje yra 2 mg dienogesto ir 0,03 mg etinilestradiolio.
· Pagalbinės medžiagos:
Tabletės branduolys: laktozė monohidratas, magnio stearatas, kukurūzų krakmolas, povidonas.
Tabletės plėvelė: vandeninė dengimo sistema, kurios sudėtyje yra hipromeliozė 2910, makrogolis 400 (PEG), titano dioksidas.

Lisa išvaizda ir kiekis pakuotėje 
Lisa yra baltos, apvalios, abipus išgaubtos plėvele dengtos tabletės.
Lisa tiekiamas pakuotėmis po 21, 3 x 21 ir 6 x 21 plėvele dengtą tabletę. 
Gali būti tiekiamos ne visų dydžių pakuotės.

Registruotojas ir gamintojas

Registruotojas 
UAB „INTELI GENERICS NORD” 
Šeimyniškių g. 3 
Vilnius, LT-09312 
Lietuva
Tel. 8 (5) 2730893
El. paštas: office@inteligenerics.eu 

Gamintojas
Laboratorios León Farma, S.A.
C/La Vallina s/n,
Polígono Industrial Navatejera,
24193 Villaquilambre, León
Ispanija

Šio vaistas Europos ekonominės erdvės valstybėse narėse registruotas tokiais pavadinimais

Airija: 			Raener
Bulgarija: 			Contradieno
Estija, Latvija, Lenkija, Vokietija:	Diener
Ispanija: 			Ceciliana
Vengrija:			Combipat


Šis pakuotės lapelis paskutinį kartą peržiūrėtas 2024-11-14.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

Pakuotės lapelis: informacija vartotojui     Lisa 2   mg/0,03   mg  plėvele dengtos tabletės   d ienogestas ir etinilestradiolis     Svarbūs dalykai, kuriuos reikia žinoti apie sudėtinius hormoninius kontraceptikus (SHK)      Teisingai vartojant, tai yra vienas iš patikimiausių grįžtamojo poveikio kontracepcijos metodų.      Sudėtiniai ho rmoniniai kontraceptikai šiek tiek didina kraujo krešulių venose ir arterijose riziką, ypač  pirmaisiais metais arba vėl pradėjus juos vartoti po 4 savaičių arba ilgesnės pertraukos.      Jeigu manote, kad Jums galbūt pasireiškė kraujo krešulio simptomų, būkite  budrūs ir kreipkitės į  gydytoją (žr. 2   skyriuje skyrelį „Kraujo krešuliai“).     Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums  svarbi informacija.    

   Neišmeskite šio lapelio, nes vėl gali prireikti jį perskaityt i.      Jeigu kiltų daugiau klausimų, kreipkitės į gydytoją arba vaistininką.      Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti   (net tiems, kurių ligos požymiai yra tokie patys kaip Jūsų).      Jeigu pasireiškė  šalutinis poveikis (net jeigu jis šiame lapelyje nenurodytas), kreipkitės į gydytoją  arba vaistininką. Žr. 4   skyrių.  

  Apie ką rašoma šiame lapelyje?     1.   Kas yra Lisa ir kam jis vartojamas   2.   Kas žinotina prieš vartojant Lisa   3.   Kaip vartoti Lisa   4.   Galimas šautinis p oveikis   5.   Kaip laikyti Lisa   6.   Pakuotės turinys ir kita informacija       1.   Kas yra Lisa ir kam jis vartojamas     Lisa yra vaist a s, vartojamas:   -   norint apsisaugoti nuo nėštumo   (kaip kontraceptinė tabletė) ;   -   moterims vidutinio sunkumo paprastųjų spuogų gydymui po  nesėkmingo gydymo vietinio poveikio  arba geriamuoju antibiotiku, sutinkančioms vartoti kontraceptiką.     Lisa sudėtyje yra mažas moteriškų hormonų progesterono (dienogestas) ir  estrogeno   (etinilestradiolis)  kiekis.     Kontraceptinės tabletės, kurių sudėtyje yr a du hormonai, yra vadinamos sudėtinėmis tabletėmis arba  kombinuotaisiais geriamaisiais kontraceptikais.     Geriamieji kontraceptikai yra labai veiksmingas šeimos planavimo metodas. Juos vartojant reguliariai  (nepraleidžiant tablečių), pastojimo tikimybė yra   labai maža .     Moterims, kurioms yra sustiprėjęs vyriškų lytinių hormonų poveikis, vadinamasis androgeninis poveikis  sukelia pa p rastųjų spuogų  atsiradimą ir vartoja n t Lisa tokie simptomai palengvėja.      

